b'\n_START_ARTICLE_\nRoyal Mile\n_START_SECTION_\nZgodovina\n_START_PARAGRAPH_\nRoyal Mile je pot spoznavanja tragi\xc4\x87nih dogodkov iz \xc5\xa1kotske zgodovine. Katoli\xc4\x8danki Mariji Stuart, ki je v holyroodskem dvorcu prirejala plese s francoskimi sla\xc5\xa1\xc4\x8dicami, je sledil mra\xc4\x8dni reformator John Knox, ustanovitelj \xc5\xa1kotske cerkve, katerega vzdevek je bil "Kill joy", ali po na\xc5\xa1e Morilec zabave. \xc5\xbdivel je nekaj hi\xc5\xa1 naprej od Marije Stuart, med pala\xc4\x8do in svetemu Gilesu posve\xc4\x8deno glavno edinbur\xc5\xa1ko cerkvijo, kjer so se na stopnicah na silvestrsko no\xc4\x8d pogosto pretepali pijani \xc5\xa0koti. Nekoliko prej stoji Tollbooth, sodi\xc5\xa1\xc4\x8de in zapor, kjer je bilo obglavljenih veliko prista\xc5\xa1ev Stuartov, kot na primer markiz Montro\xc5\xa1ki in vojvoda Athollski._NEWLINE_Na Royal Mile se je zgodilo tudi veliko krvavih umorov. Pred davnim \xc4\x8dasom je holyroodski dvorec pretresel \xc5\xa1kandal, ko je dal ljubosumni mo\xc5\xbe Marije Stuart umoriti njenega tajnika Rizzia. V Edinburghu pa se spominjajo tudi krvave ve\xc4\x8derje iz leta 1440. Tisti ve\xc4\x8der so postregli z govejimi zrezki, po ve\xc4\x8derji pa je dal gostitelj sir William Crichton poklati svoja gosta in tekmeca za oblast na \xc5\xa0kotskem, \xc5\xa1estega grofa Douglasa in njegovega brata, medtem ko sta \xc5\xa1e vedno sedela za mizo. Dandanes je ta \xc5\xbeivi del poznega srednjega veka vaba za turiste, ki se mno\xc5\xbei\xc4\x8dno sprehajajo po tej zgodovinski ulici._NEWLINE_V dvorcu Holyrood, kjer so bili nekdaj nastanjeni gosti holyroodske opatije in je bil v 17. stoletju predelan v rezidenco kralja Karla II., pa se obiskovalci prerivajo, da bi videli nekaj osebnih predmetov kraljice Marije. Na vrhu dvorca, v najstarej\xc5\xa1em delu, ki izvira \xc5\xa1e iz vikin\xc5\xa1kih \xc4\x8dasov, pa si lahko ogledajo sobico, v kateri je Marija Stuart rodila sina Jakoba IV._NEWLINE_Kjer koli na kraljevi poti ste, povsod vas spremlja tragi\xc4\x8dna usoda kraljice Marije Stuart, tega simbola izgube \xc5\xa1kotske neodvisnoti.\n_START_SECTION_\nGrad Esplanade in Castle Hill\n_START_PARAGRAPH_\nGrad Esplanade je bil zgrajen v 19. stoletju zlasti kot paradno obmo\xc4\x8dje za voja\xc5\xa1ke \xc4\x8dete. Cannonball House je znana predvsem po topovski krogli, ki je zarita globoko v steno in ki naj bi bila po nesre\xc4\x8di izstreljena iz gradu._NEWLINE_Na majhnem Castle Hillu stoji kogo\xc4\x8dna cerkev Svetega Janeza (St John\'s Church), ki je danes glavni sede\xc5\xbe edinbu\xc5\xa1kega mednarodnega fesivala, imenovanega The Hub.\n_START_SECTION_\nLawnmarket\n_START_PARAGRAPH_\nNa Lawnmarketu, ki je bil v\xc4\x8dasih trg lanenega platna, stoji ve\xc4\x8dina trgovin za turiste. Tukaj stoji dobro ohranjena mestna hi\xc5\xa1a iz 17. stoletja Gladstone\'s Land, ki je v lasti Narodnega sklada za \xc5\xa0kotsko. Na koncu Lawnmarketa le\xc5\xbei kri\xc5\xbei\xc5\xa1\xc4\x8de med mostom Jurija IV. in Ban\xc4\x8dne ulice.\n_START_SECTION_\nCanongate\n_START_PARAGRAPH_\nZa kri\xc5\xbei\xc5\xa1\xc4\x8dem se Royal Mile nadaljuje do Canongatea, kar v slovenskem prevodu pomeni menihova pe\xc5\xa1pot. Ta se nadaljuje po hribu navzdol mimo Moray Housea (danes \xc5\xa0ole za izobra\xc5\xbeevanje Edinbur\xc5\xa1ke univerze), starega Canongate Tollbootha (ki je sedaj Muzej dru\xc5\xbebene zgodovine), \xc5\xa1kotske cerkve Canongatea in nove zgradbe \xc5\xa1kotskega parlamenta do dvorca Holyrood in uni\xc4\x8dene holyroodske opatije.\n_START_SECTION_\nRoyal Mile danes\n_START_PARAGRAPH_\nRoyal Mile je danes me\xc5\xa1anica turisti\xc4\x8dnih trgovin in okrep\xc4\x8devalnic ter pubov in zgodovinskih atrakcij. Prav tako pa je glavno sredi\xc5\xa1\xc4\x8de vsakoletnega edinbur\xc5\xa1kega festivala.'